... for life's not a paragraph
And death i think is no parenthesis
-- e.e. cummings, "since feeling is first"
Cemetery of kisses, there is still fire in your tombs,
still the fruited boughs burn, pecked at by birds.
-- Pablo Neruda, "A Song of Despair"
Ngem agsubli ngamin latta dagiti giteb, kas iti 'yuulog
a 'yaagep ti saltek iti daga iti kada sumipnget,
di maliwayan a ritual ti panagtangep.
Iti daga, iti daga a nangaklon iti ladingit
nga inyandingay ti dimmapon nga atong.
Iti tangep, a naalunapet ti malunlunag
nga adiwara ti mapuypuyupoy, ngem di maiddep,
di met maiddep, nga esperma ti intugkelmo
a punganay a pipikel. Ti naiyasad a kadaanan
a kullayaw a nagkari a dinto tumapok ti tulang.
Siraraked iti nagkikinnuros a cadena de amor
ti padeppa a maat-atangan iti puraw a pinta.
Ti lasag a nakaidda iti sirok ti barsanga, di agrupsa,
agur-uray iti matnag a bayabas, dina masapul ti lua.
Ti padeppa a tumungtungraraw, iti baet ti samek,
iti labes ti saem, gumawgaw-at ti nakalansa
sadiay a lagip, irukuasna ti dakulapna a nalsok
ken agdardara: kukuak ti sabong, kunkunana.
Subbotek iti tanem ti managbasol a tulang,
kunana pay, adtoy ti anglem, adtoy 'di apros,
adtoy ti agek, adtoy ti dung-aw.
Agbitbitek dagiti tulang, dida makatalna.
Danggayanda ti naulimek a simponia
iti ngatingat dagiti nabsog a warwar a nuang
iti nagkaruotan a kamposanto a gaikanta, gabutanta,
pintaanta, ita a Nobiembre dagiti umulog a saltek.
--ROY V. ARAGON
Dupax del Norte, Nueva Vizcaya / Iguig, Cagayan
(Naadaw iti basirepublic.blogspot.com.)
eng_Latn eng_Latn eng_Latn eng_Latn eng_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn oci_Latn ast_Latn ilo_Latn